Tiptronic

Tiptronic er en type girkasse for biler, utviklet av Porsche og brukt i deres egne og partneres bilmodeller. En Tiptronic-girkasse kan betjenes på samme måte som en vanlig automatisk girkasse, men den tillater også sjåføren å overstyre den automatiske modusen med en halvautomatisk modus ved å bevege girspaken inn et andre (Tiptronic-) girspor, utstyrt med to ulike posisjoner, én for å gire opp, den andre for å gire ned. Når girspaken står i dette sporet overtar sjåføren de fleste avgjørelsene knyttet til girskifter, som vanligvis vil utføres av girspakens styringsenhet. Dette gjør det for eksempel mulig å forsinke et skifte til høyere gir, for å bedre akselerasjonen, eller for å øke effekten av motorbremsen. På enkelte modeller kan girskifter også styres via knapper eller hendler montert på rattet (rattgir), og det er som regel montert et display i bilens instrumentpanel som viser gjeldende gir.
Selv om en Tiptronic-girkasse tillater føreren en viss mengde kontroll benytter den seg fortsatt av en såkalt momentomformer, som tradisjonelle automatgirkasser. En Tiptronic-girkasse er ikke en datastyrt manuell girkasse med clutch eller en semiautomatisk girkasse. De fleste Tiptronic-systemer vil uansett foreta enkelte girskifter automatisk, som regel for å beskytte motor og girkasse. For eksempel har Audi implementert et system i sin femtrinns Tiptronic-girkasse som automatisk vil gire fra 1. til 2. gir når man starter fra stillestående, selv om girkassen er i Tiptronic-modus. Før girkassen fortsetter fra 2. til 3. gir vil den vente på førerens kommando, men skifter uansett til neste gir når motoren nærmer seg turtallsgrensen. Ved nedbremsing vil girkassen automatisk gire ned for å hindre at motoren kjører på for lavt turtall. Det varierer hvordan ulike produsenter har implementert slike systemer, og for eksempel i Aston Martin DB9 vil girkassen ikke gire opp selv om turtallssperren nås, men den vil fortsatt gire ned automatisk under nedbremsing.
De fleste luksusbiler utstyrt med Tiptronic-girkasser har to automatmodus. Den ene, definert som «Komfort» eller liknende, og en annen, vanligvis kalt «Sport», som forsinker girskifter for sportsligere kjøring, på bekostning av høyere drivstofforbruk, slitasje, komfort og støy. Innenfor hvert av disse programmene finnes også en rekke skjulte programmer, som velges av girkassens datastyring. Disse tilpasser seg kravene sjåføren stiller til bilen, og elektronikken vil tilpasse girskifter og tidspunkter til førerens kjørestil.
Noen systemer, som Ferraris «F1-Superfast», Toyotas «SMT» og Volkswagens DSG er forskjellig fra Tiptronic-girkasser ved at de er basert på en sekvensiell manuell girkasse, men er utstyrt med en elektronisk kontrollert clutch (eller, når det gjelder Volkswagen, to clutcher). Disse anses som regel ikke som Tiptronic-girkasser, men derimot semiautomatiske girkasser.
«Tiptronic» er et registrert varemerke, som eies av den tyske sportsbilprodusenten Porsche. Porsche har igjen lisensiert bruken til andre produsenter, som Volkswagen, Audi og Skoda.


== Produsenter som benytter Tiptronic-liknende systemer under andre navn ==

Acura: Sequential SportShift
Alfa Romeo: Sportronic, Q-Tronic
Aston Martin: Touchtronic
Audi: Tiptronic, Multitronic (CVT)
BMW: Steptronic
Chrysler/Dodge/Jeep: AutoStick
Citroën: Sensodrive
Ford (Australia): Sequential Sports Shift
Honda: iShift, S-matic, MultiMatic
Hyundai: Shiftronic, HIVEC H-Matic
Infiniti: Manual Shift Mode
Jaguar: Bosch® Mechatronic
Lancia: Comfortronic
Land Rover: CommandShift
Lexus: E-Shift
Mazda: Sport AT
Mercedes-Benz: TouchShift
MG-Rover: Steptronic
Mitsubishi: INVECS, Sportronic, Tiptronic
Nissan: Tiptronic
Opel/Vauxhall: Easytronic
Peugeot: 2Tronic
Pontiac: TAPshift
Saab  : Sentronic
Skoda Auto : Tiptronic
Subaru: Sportshift (utviklet av og brukt under lisens fra Prodrive Ltd.)
Smart : Softip
Volkswagen : Tiptronic
Volvo: Geartronic


== Referanser ==


== Eksterne lenker ==
(en) 1989: Tiptronic - Production anniversary of the Porsche 911 hos porsche.de
(en) «A History of Porsche’s Sportomatic, Tiptronic, and PDK Transmissions». Arkivert fra originalen 16. februar 2019. Besøkt 16. februar 2019.